Illum, il-Kunsill adotta b'unanimità Rakkomandazzjoni dwar "Pont għall-Impjiegi – It-tisħiħ tal-Garanzija għaż-Żgħażagħ". L-għan ewlieni huwa li jiġi appoġġat aħjar l-impjieg taż-żgħażagħ madwar l-UE, b'mod partikolari matul il-pandemija tal-COVID-19, li qed terġa' toħloq rati għolja ta' qgħad fost iż-żgħażagħ u li qed iżżid l-għadd ta' żgħażagħ barra mill-edukazzjoni, impjieg jew taħriġ (NEETs). Il-Garanzija għaż-Żgħażagħ il-ġdida tafferma mill-ġdid l-impenn tal-istati membri tal-UE li joħolqu skemi nazzjonali li permezz tagħhom iż-żgħażagħ jistgħu jirċievu offerta ta' impjieg, edukazzjoni, traineeship jew apprendistat fi żmien erba' xhur minn meta jitilfu l-impjieg jew minn meta jħallu l-edukazzjoni formali. Fl-istess ħin, ir-rakkomandazzjoni testendi l-limitu tal-età għaż-żgħażagħ fil-mira minn 25 sena għal massimu ta' 29 sena u tipprevedi inklużjoni aħjar ta' persuni minn gruppi vulnerabbli, bħan-NEETs, in-nisa żgħażagħ u l-persuni b'diżabilità. Il-Garanzija għaż-Żgħażagħ ser tiġi implimentata permezz ta' miżuri ta' appoġġ fil-livell nazzjonali, reġjonali u lokali, b'kont meħud tal-linji gwida li ġejjin: inventarju – identifikazzjoni ta' gruppi fil-mira, servizzi disponibbli, ħtiġijiet ta' ħiliet u żgħażagħ f'riskju li jsiru NEET sensibilizzazzjoni – kampanji ta' informazzjoni mmirati fost iż-żgħażagħ u li jippruvaw jilħqu n-NEETs tħejjija – tfassil aħjar ta' profili biex jitqabblu l-ħtiġijiet u r-rispons, l-għoti ta' pariri u gwida, u t-titjib tal-ħiliet diġitali u ta' ħiliet importanti oħra offerta – inċentivi għall-impjieg, kwalità u ekwità, u appoġġ wara r-reklutaġġ Il-miżuri previsti fir-rakkomandazzjoni ser ikunu ffinanzjati minn fondi tal-UE, bħall-Fond Soċjali Ewropew Plus ("FSE+"), u minn investimenti mill-istati membri. Il-Faċilità għall-Irkupru u r-Reżiljenza u REACT-EU ser jipprovdu finanzjament addizzjonali mill-Unjoni għal miżuri għall-impjieg taż-żgħażagħ. Ir-rakkomandazzjoni ġiet adottata permezz ta' proċedura bil-miktub. Kuntest Ir-rakkomandazzjoni l-ġdida tissostitwixxi r-Rakkomandazzjoni tal-Kunsill tat-22 ta' April 2013 dwar l-istabbiliment ta' Garanzija għaż-Żgħażagħ. L-inizjattiva għenet biex tittejjeb il-ħajja ta' miljuni ta' żgħażagħ Ewropej. Mill-2014 aktar minn 5 miljun żagħżugħ u żagħżugħa rreġistraw fi skemi tal-Garanzija għaż-Żgħażagħ kull sena u aktar minn 3.5 miljun minnhom aċċettaw offerta ta' impjieg, edukazzjoni kontinwa, traineeship jew apprendistat. Rakkomandazzjoni tal-Kunsill dwar Pont għall-Impjiegi - It-tisħiħ tal-Garanzija għaż-Żgħażagħ